གོང་དུ་བརྗོད་ཟིན་པར་དར་ཧྲུག་གི་ཚོན་སྣ་ལྔ་པོ་དེ་རང་བྱུང་ཁམས་ཀྱི་ཆགས་ཚུལ་རྣམ་པ་རིགས་ལྔ་མཚོན་ཏེ་དར་ལྕོག་སྟེང་བཀལ་བའི་དགོས་པ་དེ་འདྲ་ཞིག་ཡིན་ཏེ་ཕྱི་སྣོད་ཀྱི་འཇིག་རྟེན་དེ་ནང་བཅུད་སེམས་ཅན་གྱི་རྟེན་ཡུལ་ཡིན་ཞིང་།འབྱུང་ཁམས་འཕྲོད་ན་ལོ་ཕྱུགས་ལེགས་ཤིང་ཚེ་བསོད་འཕེལ་ནས་མི་ཡུལ་དུས་དེ་དགའ་སྐྱིད་ལྡན་པ་ཞིག་ཏུ་གྱུར་བ་དང་།འབྱུང་ཁམས་འཁྲུག་ཚེ་མི་ཡུལ་སྡུག་བསྔལ་གྱི་གནས་ལས་ཐར་ཐབས་བྲལ་བ་ཡིན་པའི་གནས་ལུགས་ཀུན་གྱིས་མཁྱེན་གསལ་ལགས།མི་རབས་ནས་མི་རབས་བར་ས་མཐོའི་ཐོག་འཚོ་གནས་བྱེད་མཁན་གྱི་མི་ཚོ་རང་བྱུང་ཁམས་ཀྱི་འགྱུར་ལྡོག་ལ་ཚོར་སྣང་གཞན་དང་མི་འདྲ་བའི་སྐྱེན་པོ་ཡོད།རང་བྱུང་ཁམས་ཀྱི་གནོད་འཚེ་ཐམས་ཅད་ཞི་ནས་མི་ཡུལ་དགའ་སྐྱིད་དཔལ་ལ་རོལ་བའི་ཡིད་ཀྱི་ངོ་མཚར་རེ་སྨོན་མཚོན་པར་བྱེད་པའི་ཚོན་སྣ་ལྔ་ལྡན་གྱི་དར་ལྕོག་ལ་རྩེའམ་ཁང་པའི་ཡང་སྟེང་དུ་བཙུགས་པའི་ལུགས་སྲོལ་དེ་འདྲ་ཞིག་ས་མཐོའི་མི་རིགས་ཀྱི་ཁྲོད་དུ་དར་བ་དེ་ནི་ངོ་མ་རྒྱུ་མཚན་ལྡན་པ་ཞིག་རེད་སྙམ།